На основу члана 28. став 4. Закона о безбедности у железничком саобраћају („Службени гласник РС”, број 41/18),

Вршилац дужности директора Дирекције за железнице доноси

ПРАВИЛНИК

О УСЛОВИМА ЗА ОБАВЉАЊЕ ПОСЛОВА ОДРЖАВАЊА

ГОРЊЕГ И ДОЊЕГ СТРОЈА ЖЕЛЕЗНИЧКИХ ПРУГА

Члан 1.

Овим правилником ближе се прописују услови који се односе на стручност, техничку опремљеност и покриће за грађанску одговорност које испуњавају управљач железничке инфраструктуре (у даљем тексту: управљач) и други привредни субјект (у даљем тексту: други субјект) који је регистрован у Републици Србији и који може обављати послове одржавања горњег и доњег строја железничких пруга.

Члан 2.

Услови које испуњавају управљач и други субјект, за обављање послова одржавања горњег и доњег строја железничких пруга, су:

1. да су осигурани код осигуравајућег друштва за штету коју би обављањем делатности могли учинити наручиоцу услуге;
2. да располажу потребним бројем квалификованог особља у зависности од врсте послова на одржавању које обављају, датих у Прилогу 1 - ПОСЛОВИ ОДРЖАВАЊА ГОРЊЕГ И ДОЊЕГ СТРОЈА ЖЕЛЕЗНИЧКИХ ПРУГА, који је одштампан уз овај правилник и чини његов саставни део (у даљем тексту: Прилог 1);
3. да располажу одговарајућом механизацијом, опремом, мерном опремом, алатима и уређајима у зависности од врсте послова на одржавању које обављају, датих у Прилогу 1;
4. да је мерна опрема контролисана у складу са прописом којим се уређују врсте мерила које подлежу законској контроли;
5. да поседују списак важећих прописа и стандарда у складу са којима се обављају послови на одржавњу горњег и доњег строја железничких пруга.

Члан 3.

Управљач и други субјект који обављају послове одржавања горњег и доњег строја железничких пруга имају у радном односу са пуним радним временом најмање два дипломирана грађевинска инжењера, који поседују важеће лиценце за одговорног извођача радова, чији опис делатности обухвата извођење потребних радова на горњем и доњем строју железничких пруга.

Управљач и други субјект имају у радном односу са пуним радним временом најмање једно лице са положеним стручним испитом за вођу пружних радова.

Управљач и други субјект имају у радном односу са пуним радним временом потребан број оператера машина за пружне радове.

За извођење радова на регулацији, санацији и уређењу бујичних токова, на подизању противерозионих, пољезаштитних, снегозаштитних и ветрозаштитних појасева поред железничких пруга, на спровођењу биолошких и биолошко-техничких мера и сл, управљач и други субјект по потреби ангажују лице које поседује важећу лиценцу за одговорног извођача радова, чији опис делатности обухвата извођење радова на изградњи објеката за уређење бујица и заштиту од ерозије.

Управљач и други субјект, по потреби ангажују неопходна стручна лица која врше одржавање станичних постројења (колских вага, постројења за снабдевање водом, контролних товарних профила и јама за окретнице), у складу са упутством произвођача.

Потребан број осталих запослених или лица ангажованих ван радног односа, код управљача и другог субјекта, зависи од планираног обима и врсте радова на одржавању.

Члан 4.

Лица из члана 3. став 1. овог правилника, која су у радном односу код управљача и другог субјекта, имају најмање три године радног искуства на пословима изградње или одржавања горњег и доњег строја железничких пруга.

Лица из члана 3. ст. 2. и 3. овог правилника, која су у радном односу код управљача и другог субјекта, испуњавају захтеве у вези са стручном оспособљеношћу и здравственом способношћу прописане законом којим се уређује безбедност у железничком саобраћају.

Заваривачи и алумино-термијски заваривачи, запослени или ангажовани ван радног односа код управљача и другог субјекта, поседују важеће сертификате за заваривање.

Запослени или лица ангажована ван радног односа код управљача и другог субјекта, који не подлежу захтевима у вези са стручном оспособљеношћу и здравственом способношћу прописаним законом којим се уређује безбедност у железничком саобраћају, обављају послове на одржавању горњег и доњег строја железничких пруга само уз надзор вође пружних радова или другог лица које испуњава те захтеве.

Члан 5.

Управљач и други субјект који обављају послове одржавања горњег и доњег строја железничких пруга имају у власништву или у закупу, најмање за време рока важења сертификата о испуњености услова за одржавање горњег и доњег строја железничких пруга, механизацију, опрему, мерну опрему, алате и уређаје потребне за обављање послова датих у Прилогу 1, у зависности од врсте послова на одржавању које обављају.

Механизација која је саставни део шинских возила испуњава све услове прописане законом којим се уређује безбедност у железничком саобраћају и законом којим се уређује интероперабилност железничког система.

Члан 6.

Даном ступања на снагу овог правилника престаје да важи Правилник о условима за вршење послова одржавања горњег и доњег строја железничких пруга („Службени гласник РС”, број 61/16).

Члан 7.

Овај правилник ступа на снагу осмог дана од дана објављивања у „Службеном гласнику Републике Србије”.

Број: 340-1192/2020

У Београду: 03. новембра 2020. године

Вршилац дужности директора

Лазар Мосуровић

ПРИЛОГ 1.

ПОСЛОВИ ОДРЖАВАЊА ГОРЊЕГ И ДОЊЕГ СТРОЈА ЖЕЛЕЗНИЧКИХ ПРУГА

А) Радови на одржавању горњег строја железничких пруга

Радови на одржавању горњег строја железничких пруга деле се на групе према предмету одржавања:

1) радови на одржавању шина;

2) радови на одржавању колосечног и скретничког причврсног и спојног прибора;

3) радови на одржавању колосечних прагова;

4) радови на одржавању колосечног застора;

5) радови на регулисању колосека по смеру и нивелети;

6) радови на одржавању скретница и других сложених колосечних конструкција;

7) радови на одржавању путних и пешачких прелаза у нивоу.

Б) Механизовано одржавање горњег строја железничких пруга

Извођење радова на механизованом одржавању горњег строја железничких пруга обавља се употребом механизације која изводи следеће радове:

1) машинско решетање засторне призме;

2) машинско подбијање прагова с регулисањем смера и нивелете колосека и скретница;

3) машинско уређење (планирање) засторне призме;

4) динамичка стабилизација колосека и скретница.

Ц) Одржавање доњег строја железничких пруга

Одржавање доњег строја железничких пруга обухвата следеће групе радова:

1) одржавање земљаног трупа и одводњавања;

2) одржавање потпорних зидова, тунела, галерија, мостова и пропуста;

3) одржавање станичних објеката;

4) одржавање станичних постројења.

Д) Остала одржавања горњег и доњег строја железничких пруга

Остали радови одржавања горњег и доњег строја железничких пруга су:

1) чишћење трасе од вегетације, снега и леда;

2) хемијско сузбијање корова и грмља;

3) уређење бујица и заштита од ерозије;

4) одржавање објеката за заштиту од површинских вода, буке и климатских утицаја.